CELEX: 62020TN0291
Language: el
Date: 2020-05-14 00:00:00
Title: Υπόθεση T-291/20: Προσφυγή της 14ης Μαΐου 2020 — Yanukovych κατά Συμβουλίου

6.7.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 222/41
            
         
      Προσφυγή της 14ης Μαΐου 2020 — Yanukovych κατά Συμβουλίου
      (Υπόθεση T-291/20)
      (2020/C 222/45)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: Viktor Fedorovych Yanukovych (Ροστόφ επί του Ντον, Ρωσία) (εκπρόσωπος: M. Anderson, Solicitor)
      
         Καθού: Συμβούλιο της Ευρωπαϊκής 'Ενωσης
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση (ΚΕΠΠΑ) 2020/373 του Συμβουλίου (1), καθόσον αφορά τον προσφεύγοντα·
               
            
                  —
               
               
                  να ακυρώσει τον κανονισμό (ΕΕ) 2020/370 του Συμβουλίου (2), καθόσον αφορά τον προσφεύγοντα·
               
            
                  —
               
               
                  να καταδικάσει το Συμβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής ο προσφεύγων προβάλλει επτά λόγους ακυρώσεως.
      
                  1.
               
               
                  Με τον πρώτο λόγο προβάλλεται ότι ο προσφεύγων δεν πληρούσε τα απαιτούμενα κριτήρια για να καταχωρισθεί το όνομά του κατά τον χρόνο εκδόσεως των προσβαλλομένων πράξεων.
               
            
                  2.
               
               
                  Με τον δεύτερο λόγο προβάλλεται ότι το Συμβούλιο υπέπεσε σε πλείονες περιπτώσεις σε πλάνη εκτιμήσεως επιβάλλοντας τα επίμαχα μέτρα στην περίπτωση του προσφεύγοντος. Το Συμβούλιο δεν διακρίβωσε ότι η καταχώριση του ονόματος του προσφεύγοντος στηριζόταν σε αρκούντως βάσιμα στοιχεία ούτε ότι οι αποφάσεις των ουκρανικών αρχών, στις οποίες στηρίχθηκε, είχαν εκδοθεί τηρουμένων των δικαιωμάτων άμυνας και του δικαιώματος αποτελεσματικής δικαστικής προστασίας.
               
            
                  3.
               
               
                  Με τον τρίτο λόγο προβάλλεται ότι το Συμβούλιο δεν μνημόνευσε τους ειδικούς και συγκεκριμένους λόγους για την καταχώριση του ονόματος του προσφεύγοντος. Το Συμβούλιο παρέλειψε επίσης να προσδιορίσει τους λόγους για τους οποίους εκτιμά ότι οι αποφάσεις των ουκρανικών αρχών, στις οποίες στηρίχθηκε, εκδόθηκαν τηρουμένων των δικαιωμάτων άμυνας και αποτελεσματικής δικαστικής προστασίας του προσφεύγοντος.
               
            
                  4.
               
               
                  Με τον τέταρτο λόγο προβάλλεται προσβολή των δικαιωμάτων άμυνας του προσφεύγοντος και/ή στέρηση του δικαιώματός του αποτελεσματικής δικαστικής προστασίας. Το Συμβούλιο παρέλειψε να επικοινωνήσει με τον προσφεύγοντα πριν από την εκ νέου καταχώριση του ονόματός του στον κατάλογο, δεν του κοινοποίησε όλο το υλικό στο οποίο στήριξε τις πράξεις που εξέδωσε και δεν του παρέσχε προσήκουσα και δίκαιη δυνατότητα διορθώσεως σφαλμάτων ή προσκομίσεως στοιχείων. Σε κανένα στάδιο της διαδικασίας δεν κοινοποιήθηκαν στον προσφεύγοντα σοβαρά, αξιόπιστα ή συγκεκριμένα αποδεικτικά στοιχεία δυνάμενα να δικαιολογήσουν την επιβολή περιοριστικών μέτρων, ενώ δεν υφίσταται καμία ένδειξη περί του ότι το Συμβούλιο έλαβε προσηκόντως υπόψη τις παρατηρήσεις του προσφεύγοντος πριν από την έκδοση της αποφάσεώς του.
               
            
                  5.
               
               
                  Με τον πέμπτο λόγο προβάλλεται ότι το Συμβούλιο δεν διέθετε προσήκουσα νομική βάση για την έκδοση της όγδοης τροποποιητικής πράξεως.
               
            
                  6.
               
               
                  Με τον έκτο λόγο προβάλλεται κατάχρηση εξουσίας εκ μέρους του Συμβουλίου.
               
            
                  7.
               
               
                  Με τον έβδομο λόγο προβάλλεται προσβολή των δικαιωμάτων ιδιοκτησίας του προσφεύγοντος, κατά το άρθρο 17, παράγραφος 1, του Χάρτη των Θεμελιωδών Δικαιωμάτων της Ευρωπαϊκής Ένωσης, καθόσον τα περιοριστικά μέτρα θίγουν κατά τρόπο αδικαιολόγητο και στερούμενο αναλογικότητας τα δικαιώματα αυτά επειδή, μεταξύ άλλων: (i) ουδόλως προκύπτει ότι τα κεφάλαια τα οποία προβάλλεται ότι υπεξαίρεσε ο προσφεύγων θεωρούνται ότι μεταφέρθηκαν εκτός ουκρανικής επικράτειας· (ii) δεν είναι ούτε αναγκαίο ούτε προσήκον να δεσμευθεί το σύνολο των περιουσιακών στοιχείων του προσφεύγοντος, καθόσον οι ουκρανικές αρχές έχουν επί του παρόντος υπολογίσει το ύψος των προβαλλομένων ζημιών στο πλαίσιο των εκκρεμουσών ποινικών υποθέσεων κατά του προσφεύγοντος.
               
            
         (1)  Απόφαση (ΚΕΠΠΑ) 2020/373 του Συμβουλίου, της 5ης Μαρτίου 2020, για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία (ΕΕ 2020, L 71, σ. 10).
      
         (2)  Εκτελεστικός κανονισμός (ΕΕ) 2020/370 του Συμβουλίου, της 5ης Μαρτίου 2020, για την εφαρμογή του κανονισμού (ΕΕ) 208/2014 σχετικά με περιοριστικά μέτρα κατά ορισμένων προσώπων, οντοτήτων και φορέων ενόψει της κατάστασης στην Ουκρανία (ΕΕ 2020, L 71, σ. 1).